paragraph_text: Saturday Night Live (skraćeno SNL) američki je kasnovečernji humoristični skeč-program koji se emitira uživo subotom uvečer (što otkriva i sam naziv emisije). Kreirao ga je Lorne Michaels, a razvio Dick Ebersol. Prva emisija emitirana je 11. listopada 1975. na NBC-u pod originalnim nazivom NBC's Saturday Night. Komedijske skečeve, koji parodiraju aktualne kulturne i političke događaje, izvodili su mnogi članovi SNL-ovih postava kroz godine. Svaku epizodu vodi neka slavna osoba, koja obično odradi komični monolog pred pubilkom u studiju i sudjeluje u nekim skečevima; te svaka epizoda sadrži novog glazbenog gosta. Emisija obično započne s uvodnim skečom na kraju kojeg jedan od glumaca pogleda u kameru i kaže: "Uživo iz New Yorka, ovo je Saturday Night!".